钦定古今图书集成/明伦汇编/官常典/第764卷 > 《晋平西将军孝侯周处碑》晋·陆机
## 钦定古今图书集成/明伦汇编/官常典/第764卷 > 《晋平西将军孝侯周处碑》晋·陆机

君讳处，字子隐，义兴阳羡人也。氏胄曩兴，焕乎坟典，
华宗往茂，郁其简书。启三十之洪基，源流定鼎，运八
百之远祚，枝叶封桐，轩盖列于汉庭，蝉冕播于阳羡。
《二南》之价，传不朽而纷敷；《大頀》之音，声无微而必显山高海阔，其在斯焉。祖宾，少折节早亡，吴初召谘议
参军，举郡上计，转为州辟从事、别驾、步兵校尉、光禄
“大夫、广平太守。父鲂，少好学，举孝廉，吴宁国长、奋威
长史、怀安钱塘县侯、丹阳西部属国都尉、立节校尉，
拜裨将军、三部都督、大中大夫、临川豫章鄱阳太守。
君晋故散骑常侍、新平广汉二郡太守，封关内侯。”簪
绂扬名，台阁标著，风化之美，奏最为能。亭亭孤美，灼
灼横劭，徇高位于生前，思垂名于身后，遂以罕言不
违，应期出辅。洋洋之风，俯冠来叶，巍巍之盛，仰继前
贤。君初早孤，不弘礼制，年未弱冠，膂力绝于天下，妙
气挺于人间，骑猎无畴，时英式慕，纵情寡偶，俗弊不
忻，乡曲诬其害名，改节播其声誉，遂来吴，事余阙。弟
谨然受诲，向道朝闻，方励志而淫诗书，便好学而寻
子史，文章绮合，藻思罗开。吴朝州县交辟。太子洗马，
东观左丞，中书右丞，五官郎中，左右国史，靖恭夙夜，
恪居官次。迁尚书仆射、东观令、太常卿、无难督，匡熙
庶绩，朝廷谧宁。使持节、大都督涂中京下诸军事，封
章浦亭侯。国犹多士，君实得贤，“汪洋廷阙之傍，昂藏
寮采之上，《射兽》功犹见显，《刺蛟》名乃远扬。忠烈道自
克修义节情还永布。琳琅梓杞，珪璧栋梁。”君著《默语》
三十篇及《风土记》，并撰《吴书》。于是吴平，入晋王浑登
建业宫，酾酒既酣，因谓君曰：“诸人亡国之馀，得无戚
乎？”君对曰：“汉末分崩，三方鼎立，魏灭于前，吴亡于后，
亡国之戚，岂惟一人。”浑乃大惭。仕晋，稍迁总统初，入
拜谘议郎，除讨卤护军、新平太守，抚和戎狄，叛羌归
附，雍土美之。转为广汉太守。郡多滞讼，有经三十年
不决者，处立评其枉直，一朝决遣。以母年老罢归。寻
除楚内史，未之官，征散骑常侍。处曰：“古人辞大不辞
小。”乃先之楚。而郡既经丧乱，新旧杂居，风俗未一，处
敦以教义，又检尸无主及白骨在野，收而葬之，然后
就征，远近称叹。及居近侍，多所规讽。迁御史中丞，正
绳直笔，凡所纠劾，不避宠戚。梁王彤违法，处深文案
之。及氐人齐万年反，朝臣恶其强直，皆曰：“处吴之名
将子也。”忠烈果毅，庶僚振肃，英情天逸，远性霞骞。陕
北留棠，遂有二天之咏；荆南渡虎，犹标十部之书。寻
转散骑常侍、轻车将军。回轮出于新平，士女挥泪；褰
帷望于广汉，鸡犬靡喧。振兹威略，宣其惠和。晋京遥
仰，部从迎钦。是时氐贼作逆，有众七万，屯于梁山。朝
廷推贤，以君才兼文武，诏授建威将军，以五千兵奉
辞西讨。忠概尽节，不顾身命。乃赋诗曰：“去去世事已，
策马观西戎。藜藿甘粱黍，期之克令终。”言毕而战，自
旦及暮，斩首万级，弦绝矢尽，番系不救。左右劝退，处
按剑怒曰：“此是吾效节授命之日，何以退为大臣？以
身徇国，不亦可乎！”韩信背水之军，未遑得喻；工输萦
带之势，早拟连踪。莫不梯山架壑，襁负来归。戎士捍
其封疆，农人展其耕织。秋风才起，追战勇于雷霆；春
水方生，挥锸同于云雨。立功立事，名将名臣者乎！元
康九年，旧疾增加，奄捐馆舍。春秋六十有二。天子以
大臣之葬，师傅之礼，亲临殡壤。建武元年冬十一月
甲子，追赠平西将军，封清流亭侯，谥曰孝，礼也。赐钱
百万，葬地一顷，京城地五十亩为第。又赐王家田五
顷。诏曰：“处母年老，加以逆旅远人，朕每悯念，给其医
药酒米，赐以终年。”以太兴二年岁在己卯正月十日
葬于义兴旧原。南瞻荆岳，崇峻极之巍峨；北睇蚊川，
濬清流之澄澈。娶同郡盛氏，有四子：靖、𤣱、札、硕，并皆
志性纯孝，过礼丧亲。坟前之树，染泪先枯；庭际之禽，
闻悲乃下。遂作《铭》曰：

“周南著美，岐山表灵。叶繁汉室，枝茂晋庭。皎皎夫子，
奇特播名，幼有异行，世存风烈。早驰问望，晚怀耿节。
颇尚豪雄，昇名楚闼。授爵策勋，允归明哲。辉赫大晋，
封豕多故，式扬庙略，克清天步。海滨既折，江淮并溯。
汉水作藩，条章斯布。俗歌揆日，人谣何暮。忠贞作相，
追踪绛侯。将享嘉茂，遽掩芳猷。潜光阳甸，返斾吴丘”，
旧阙虽入，乡路冥浮。从荣制墓，终非昼游。春墟以绿，
清淮自流。深沈素幰，缭绕朱旒。元堂寂寂，黄泉悠悠。
书方易折，家揭难留。镌兹幽石，万代千秋。